Diari Oficial de la Generalitat Valenciana


Sumari del DOGV 9554, del 15-03-2023 (2023/2807)

ORDRE 2/20074, de 13 de març, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la concessió directa de les ajudes econòmiques a persones beneficiàries del règim de protecció temporal afectades pel conflicte a Ucraïna que estiguen empadronades en la Comunitat Valenciana i no disposen de recursos econòmics suficients, en el marc del Reial decret 673/2022, d'1 d'agost.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9554

Data del DOGV
:   15-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2807


Data del document
:   13-03-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 2/20641, de 13 de març, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la concessió directa de les ajudes econòmiques a persones beneficiàries del règim de protecció temporal afectades pel conflicte a Ucraïna que estiguen empadronades en la Comunitat Valenciana i no disposen de recursos econòmics suficients, en el marc del Reial decret 673/2022, d'1 d'agost. [2023/2807]  
  
PREÀMBUL  
  
La guerra d'Ucraïna ha provocat el desplaçament de grans fluxos de persones residents en aquest país als països de l'entorn europeu. Segons les dades de l'Organització Internacional de les Migracions, el nombre de persones desplaçades superaria els 7 milions. La major part d'aquestes persones han quedat desplaçades en països de l'entorn europeu. Per a fer front a aquesta situació, el 4 de març de 2022 es va aprovar la Decisió d'Execució (UE) 2022/382 del Consell, per la qual es constata l'existència d'una afluència massiva de persones desplaçades procedents d'Ucraïna en el sentit de l'article 5 de la Directiva 2001/55/CE i amb l'efecte que s'inicie la protecció temporal.  
  
Segons dades del Ministeri d'Inclusió, Seguretat Social i Migracions, des de l'inici del conflicte, han arribat a Espanya més de 160.000 persones. La Comunitat Valenciana, amb més de 42.000 persones procedents d'Ucraïna acollides, està al capdavant de totes les comunitats autònomes, tant en termes absoluts com en proporció a la seua població, seguida de Catalunya, i ja molt lluny de la resta.  
Per Acord del Consell de Ministres de 8 de març de 2022, publicat per Ordre PCM/170/2022, de 9 de març, Espanya va ampliar la protecció temporal atorgada en virtut de la Decisió d'Execució (UE) 2022/382 del Consell, de 4 de març de 2022. De manera complementària i amb la finalitat d'aplicar de la manera més àgil i eficaç possible la Decisió del Consell, el Ministeri d'Interior juntament amb el Ministeri d'Inclusió, Seguretat Social i Migracions han aprovat l'Ordre PCM/169/2022, de 9 de març, per la qual es desplega el procediment per al reconeixement de la protecció temporal a persones afectades pel conflicte a Ucraïna. Referent a això, l'article 20 del Reglament sobre règim de protecció temporal en cas d'afluència massiva de persones desplaçades, aprovat pel Reial decret 1325/2003, de 24 d'octubre, estableix que les persones beneficiàries de protecció temporal que no disposen de recursos suficients podran beneficiar-se de serveis socials i sanitaris d'acord amb la normativa d'asil. Per part seua, l'article 30 de la Llei 12/2009, de 30 d'octubre, reguladora del dret d'asil i de la protecció subsidiària, disposa que es proporcionarà a les persones sol·licitants de protecció internacional, sempre que no disposen de recursos econòmics, els serveis socials i d'acolliment necessaris amb la finalitat d'assegurar la satisfacció de les seues necessitats bàsiques en condicions de dignitat.  
  
El desenvolupament d'aquest sistema correspon al Ministeri d'Inclusió, Seguretat Social i Migracions, a través de la Secretaria d'Estat de Migracions, en virtut del que s'indica en el Reial decret 497/2020, de 28 d'abril, pel qual es desenvolupa l'estructura orgànica bàsica d'aquest Departament, en l'article 5 del qual s'estableix que la Secretaria d'Estat de Migracions desenvolupa la política del govern en matèria d'estrangeria, immigració i emigració.  
No obstant això, l'arribada massiva de persones provinents d'Ucraïna ha desbordat el sistema d'acolliment dissenyat pel Govern d'Espanya, per la qual cosa la resposta s'ha hagut d'abordar de manera paral·lela i no integrada en aquest sistema d'acolliment, assumint les administracions territorials de la Comunitat Valenciana un paper fonamental en la gestió de la crisi humanitària, amb la posada en marxa d'ingents recursos econòmics, materials i humans.  
Per a prestar assistència a les persones desplaçades d'Ucraïna d'acord amb les obligacions legals d'acolliment i amb els compromisos polítics assumits per Espanya, prèvia deliberació del Consell de Ministres, el Govern d'Espanya va aprovar el Reial decret 673/2022, d'1 d'agost, pel qual es regula la concessió directa de subvencions a les comunitats autònomes per a finançar la prestació d'una ajuda econòmica directa a les persones beneficiàries del règim de protecció temporal afectades pel conflicte a Ucraïna que manquen de recursos econòmics suficients.  
L'especial naturalesa d'aquestes ajudes, les quals es destinen a assegurar la satisfacció de les necessitats bàsiques en condicions de dignitat de les persones beneficiàries del règim de protecció temporal afectades pel conflicte a Ucraïna, de recent arribada a Espanya, i que no disposen de recursos econòmics suficients, fa necessària la tramitació àgil i ràpida en el temps d'aquestes, tot això en el context d'una greu crisi humanitària provocada per aquest conflicte. Concorren, doncs, raons d'interés públic, social, econòmic i humanitari perquè la fórmula adequada per a l'atorgament d'aquestes ajudes siga la de la concessió directa, sense que puguen superar-se els 18.000 euros per persona beneficiària.  
  
En execució del que s'estableix en el Reial decret 673/2022, d'1 d'agost, que determina que les comunitats autònomes han d'adoptar totes les mesures que siguen necessàries per a assegurar que les actuacions finançables s'executen en els termes previstos en aquest, i d'acord amb el que es disposa en l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb la disposició addicional cinquena de la Llei 9/2022, de 30 de desembre, de pressupostos de la Generalitat per a l'exercici 2023, s'aproven les bases per a la concessió directa de les ajudes econòmiques a les persones beneficiàries del règim de protecció temporal afectades pel conflicte a Ucraïna, per l'especificitat d'aquestes.  
Així mateix, atesa l'especial naturalesa d'aquestes ajudes, les quals es destinen a assegurar la satisfacció de les necessitats bàsiques en condicions de dignitat de les persones beneficiàries del règim de protecció temporal afectades pel conflicte a Ucraïna, de recent arribada a Espanya, i que no disposen de recursos econòmics suficients, s'exceptua a les persones sol·licitants de l'obligatorietat d'acreditar la circumstància de trobar-se al corrent en el compliment de les obligacions tributàries o enfront de la Seguretat Social, així com al corrent del pagament d'obligacions per reintegrament de subvencions, fent ús de la possibilitat prevista en l'article 13.2 de la Llei 38/2003, de 17 de novembre, general de subvencions, i en la disposició transitòria novena de la Llei 1/2015, de 6 de febrer, d'hisenda pública, del sector públic instrumental i de subvencions; tot això a fi d'agilitzar la tramitació de les ajudes.  
  
En cap cas aquestes ajudes constitueixen una prestació a la qual tinguen dret les persones beneficiàries, sinó que la seua concessió, fins a un màxim de sis mensualitats, està condicionada a l'existència de crèdit suficient. Per a assegurar que les ajudes beneficien al major nombre de persones possible, d'acord amb el principi d'equitat, s'estableix un criteri de repartiment proporcional entre totes les persones beneficiàries, en funció de les quanties establides en el Reial decret 673/2022, d'1 d'agost.  
En compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes ajudes no estan subjectes a l'obligació de notificació prèvia a la Comissió Europea perquè no concorren tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
En tot el no regulat en aquesta ordre, caldrà ajustar-se al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com al que s'assenyala en els preceptes bàsics de la Llei 38/2003, de 17 de novembre, general de subvencions.  
En virtut de l'article 3 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, la Vicepresidència i Conselleria d'Igualtat i Polítiques Inclusives té atribuïda la competència sobre persones migrants. En conseqüència, de conformitat amb l'article 168.1.C) de la Llei 1/2015 de, 6 de febrer de la Generalitat, d'Hisenda Pública, del sector públic instrumental i de subvencions i la disposició addicional cinquena de la Llei 9/2022, de 30 de desembre, de pressupostos de la Generalitat per a l'exercici 2023, i havent-se incorporat l'informe de l'Advocacia General de la Generalitat així com l'informe previ de la Conselleria competent en matèria d'Hisenda,  
  
  
  
ORDENE  
  
Article 1. Objecte i règim jurídic aplicable  
La present ordre té per objecte aprovar, amb caràcter excepcional i per raons d'interés públic, social i humanitari, les normes reguladores per a la concessió directa d'ajudes econòmiques a persones beneficiàries de protecció temporal afectades pel conflicte d'Ucraïna que complisquen els requisits assenyalats en l'article 3.  
Aquesta subvenció es regirà, a més de pel que es disposa en aquesta ordre, per la Llei 38/2003, de 17 de novembre, general de subvencions, i pel seu reglament de desplegament, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la resta de normativa vigent que resulte aplicable.  
  
Article 2. Procediment de concessió  
Les ajudes econòmiques regulades per aquesta ordre tenen caràcter singular i excepcional, i està justificada la seua concessió directa en aplicació del que es disposa en els articles 22.2.c i 28.2 i 3 de la Llei 38/2003, de 17 de novembre, general de subvencions i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb la disposició addicional cinquena de la Llei 9/2022, de 30 de desembre, de pressupostos de la Generalitat per a l'exercici 2023, atés el caràcter singular que es deriva de les excepcionals circumstàncies d'una afluència massiva de persones desplaçades procedents d'Ucraïna, i atés que concorren raons d'interés públic i social que determinen la improcedència de la seua convocatòria pública.  
Les ajudes es concediran després de la comprovació de la concurrència en la persona sol·licitant i, si és el cas, en les persones menors incloses en la mateixa sol·licitud dels requisits establits en l'article següent.  
  
Article 3. Persones beneficiàries  
1. Podran ser beneficiàries d'aquestes ajudes les persones que complisquen els següents requisits:  
a) Que hagen obtingut l'estatut de protecció temporal de conformitat amb el Reglament sobre règim de protecció temporal en cas d'afluència massiva de persones desplaçades, aprovat per Reial decret 1325/2003, de 24 d'octubre, i en el marc de l'Acord del Consell de Ministres de 8 de març de 2022, pel qual s'amplia la protecció temporal atorgada en virtut de la Decisió d'Execució (UE) 2022/382 del Consell de 4 de març de 2022 a persones afectades pel conflicte d'Ucraïna que puguen trobar refugi a Espanya, publicat per l'Ordre PCM/170/2022, de 9 de març.  
b) Que consten com empadronades en algun municipi de l'àmbit territorial de la Comunitat Valenciana.  
c) Que acrediten manca de mitjans econòmics en els termes del Reglament pel qual es regula el sistema d'acolliment en matèria de protecció internacional, aprovat pel Reial decret 220/2022, de 29 de març. S'entendrà que es compleix aquest requisit quan la persona dispose d'uns ingressos i rendes mensuals que no superen la quantia mensual individual de la renda garantida prevista en la Llei 19/2021, de 20 de desembre, per la qual s'estableix l'Ingrés Mínim Vital. A aquest efecte, són computables els béns patrimonials propis, els ingressos provinents del treball i qualsevol tipus d'ajuda social de la persona sol·licitant generats o obtinguts durant l'any de la convocatòria. S'indiquen a continuació els ingressos i rendes màxims per a complir aquest requisit:  
  
  
  
 euros / mes  
Una persona adulta 565,37  
Una persona adulta i una persona menor 734,99  
Una persona adulta i dues persones menors 904,60  
Una persona adulta i tres persones menors 1.074,21  
Una persona adulta i més de tres persones menors 1.243,83  
  
  
d) Que, en el moment de presentar la sol·licitud, no ocupen plaça ni obtinguen recursos o mitjans del dispositiu d'emergència de la Secretaria d'Estat de Migracions per a atendre persones desplaçades, ni de cap dels programes que formen part de l'itinerari d'acolliment, regulat en el títol II del Reglament pel qual es regula el sistema d'acolliment en matèria de protecció internacional, aprovat per Reial decret 220/2022, de 29 de març.  
2. Els requisits assenyalats en els apartats c) i d) del present article s'acreditaran mitjançant la presentació d'una única declaració responsable per cada persona beneficiària, sense perjudici de les comprovacions que, si és el cas, es puguen dur a terme en les bases de dades de les administracions públiques.  
3. Les persones beneficiàries amb fills o filles a càrrec hauran d'acreditar aquest vincle mitjançant la resolució per la qual es concedeix el règim de protecció temporal de manera conjunta i l'empadronament conjunt amb la persona menor d'edat.  
En el cas que hi haja més d'una persona adulta responsable de la persona menor, únicament podrà percebre la quantia addicional per menors d'edat a càrrec la que ho sol·licite en primer lloc.  
4. Donada l'especial naturalesa d'aquestes ajudes, s'exceptua a les persones sol·licitants de l'obligatorietat d'acreditar la circumstància de trobar-se al corrent en el compliment de les obligacions tributàries o enfront de la Seguretat Social, així com al corrent del pagament d'obligacions per reintegrament de subvencions, conforme al que es preveu en l'article 13.2 de la Llei 38/2003, de 17 de novembre, general de subvencions, i en la disposició transitòria novena de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 4. Modalitat de l'ajuda  
1. La quantia de l'ajuda serà de 400 euros al mes per persona adulta que tinga la condició de beneficiària, més 100 euros al mes per persona menor d'edat a càrrec d'aquesta.  
Per a la determinació de la quantia de l'ajuda mensual es considerarà l'edat de les persones incloses en la sol·licitud en el moment de la presentació d'aquesta, sense que el compliment posterior de la majoria d'edat supose la modificació d'aquesta quantia.  
2. Una vegada aprovada la resolució de concessió, el dret a l'abonament de l'ajuda es generarà a partir del primer dia del mes següent al de la data de presentació de la sol·licitud.  
L'ajuda s'abonarà mensualment, després de la justificació dels requisits determinats en l'article 2 d'aquesta Ordre, sense perjudici de l'abonament si és el cas, dels endarreriments reportats.  
L'ajuda tindrà una duració d'un màxim de sis mesos. En el cas que el crèdit siga insuficient per a atorgar dit màxim a totes les persones beneficiàries, s'aplicarà un criteri de repartiment proporcional de manera que a totes elles se'ls concedisca el mateix nombre, enter o fraccionari, de mensualitats.  
Aquesta duració màxima tindrà caràcter absolut, amb independència que la persona beneficiària haja canviat de municipi d'empadronament, dins del territori de la Comunitat Valenciana, durant el període d'execució de les ajudes.  
  
Article 5. Finançament  
1. Les ajudes regulades en aquesta ordre estan finançades per la Secretaria d'Estat de Migracions, a través de la Direcció General de Gestió del Sistema d'Acolliment de Protecció Internacional i Temporal, en el marc del Reial decret 673/2022, d'1 d'agost.  
2. L'import total de les ajudes serà de dotze milions set-cents trenta-tres mil set-cents quinze euros i quaranta-quatre cèntims (06.282.158,44 €) amb càrrec a la línia de subvenció S1100 del programa pressupostari 313.80, «Igualtat en la Diversitat», del pressupost de despeses de la Vicepresidència i Conselleria d'Igualtat i Polítiques Inclusives per a l'exercici 2023, amb denominació «Ajudes directes a persones desplaçades d'Ucraïna sense recursos econòmics». En cap cas podran concedir-se ajudes per import superior a la quantia total màxima fixada en aquesta ordre.  
  
Article 6. Obligacions de les persones beneficiàries  
Les persones beneficiàries tindran les obligacions que amb caràcter general estableix l'article 14 de la Llei 38/2003, de 17 de novembre, general de subvencions i, a més, estaran subjectes al compliment de les següents obligacions:  
1. Comunicar qualsevol alteració de les condicions tingudes en compte per a concedir l'ajuda.  
2. Sotmetre's a les actuacions de comprovació per part de la direcció general competent en matèria de política migratòria, si és el cas, així com qualssevol altres de comprovació i control financer que puguen realitzar els òrgans de control competents de la Generalitat Valenciana o de l'Administració General de l'Estat.  
3. Reintegrar, si és el cas, les quantitats indegudament percebudes, amb l'interés legal aplicable.  
  
Article 7. Sol·licitud i documentació preceptiva a aportar  
1. El termini de presentació de sol·licituds s'iniciarà l'endemà de la publicació d'aquesta ordre en el Diari Oficial de la Generalitat Valenciana i finalitzarà el 31 de març de 2023 a les 15.00 hores. L'incompliment de l'esmentat termini donarà lloc a la inadmissió de la sol·licitud.  
  
2. La sol·licitud es realitzarà en els formularis disponibles en la seu electrònica de la Generalitat Valenciana en el següent enllaç:  
https://sede.gva.es/va/inicio/procedimientos'id\_proc=23383  
El seu ús serà obligatori d'acord amb el que s'estableix en l'article 66.6 de la Llei 39/2015, d'1 d'octubre, del procediment administratiu comú de les administracions públiques. Les sol·licituds presentades mitjançant qualsevol altre formulari diferent als previstos per a aquest procediment seran inadmeses.  
3. La sol·licitud podrà presentar-se telemàticament, amb certificat electrònic o Bx@rj, o presencialment en les oficines PROP o en qualsevol dels llocs habilitats de conformitat amb l'article 16.4 de Llei 39/2015, d'1 d'octubre, del procediment administratiu comú de les administracions públiques.  
Si no es disposa de certificat digital, la persona sol·licitant haurà d'emplenar electrònicament els formularis normalitzats disponibles en la seu electrònica segons el que es disposa en l'apartat segon, i s'imprimirà el justificant. Aquest justificant constituirà l'imprés de sol·licitud i haurà de presentar-se, signat com cal, en algun dels registres contemplats en la Llei 39/2015, d'1 d'octubre, del procediment administratiu comú de les administracions públiques i preferiblement, en les oficines PROP.  
L'emplenament electrònic del formulari de sol·licitud per les persones sol·licitants que no disposen de certificat digital no implicarà que s'haja sol·licitat l'ajuda amb inici del procediment telemàtic per a la seua concessió. Únicament la informació introduïda quedarà emmagatzemada en les corresponents bases de dades. Si no es presenta el justificant, subscrit com cal per la persona sol·licitant, en algun dels registres d'entrada assenyalats i en el termini establit, no es considerarà realitzada la sol·licitud d'ajuda.  
4. A la sol·licitud s'adjuntarà la següent documentació:  
a) Resolució per la qual es concedeix l'estatut de protecció temporal a la persona sol·licitant i, si és el cas, a les persones menors incloses en la sol·licitud.  
b) Certificat d'empadronament en algun municipi de l'àmbit territorial de la Comunitat Valenciana de la persona sol·licitant i, si és el cas, de les persones menors incloses en la sol·licitud.  
c) Model de domiciliació bancària emplenat com cal, que no serà necessari si es disposa de certificat digital o Ww@ma i es realitza telemàticament l'alta de domiciliació bancària a través del següent enllaç:  
  
https://www.gva.es/va/inicio/procedimientos'id\_proc=22697  
d) Document acreditatiu de la identitat de la persona sol·licitant, en cas de presentació presencial de la sol·licitud.  
5. La presentació de la sol·licitud suposa l'acceptació expressa i la subjecció per part de les persones beneficiàries a les bases reguladores establides en aquesta ordre.  
6. Rebudes les sol·licituds, de conformitat amb el que s'estableix en l'article 68 de la Llei 39/2015, d'1 d'octubre, es requerirà, si és el cas, a les persones sol·licitants perquè en un termini de deu dies esmenen l'omissió de les dades exigides en la sol·licitud o acompanyen els documents preceptius, amb indicació que, si així no ho feren, se'ls tindrà per desistides de la seua petició, mitjançant resolució que els serà notificada en els termes previstos en l'article 21 de la mencionada norma.  
7. Amb la presentació de la sol·licitud i aportació de la documentació exigida, s'entendrà complida l'obligació de justificació de la subvenció, a l'efecte del que s'estableix en l'article 30 de la Llei 38/2003, de 17 de novembre, general de subvencions. Tot això sense perjudici del compliment de les condicions derivades del seu atorgament. Es realitzaran d'ofici quantes actuacions s'estimen necessàries per a la determinació, el coneixement i la comprovació dels fets en virtut dels quals haja de dictar-se la resolució.  
  
Article 8. Òrgan competent  
1. En virtut del que es disposa en l'article 168.1.C lletra e) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atés que les persones beneficiàries no es poden determinar en el moment d'aprovació d'aquesta ordre, les subvencions seran concedides mitjançant resolució de la persona titular de la direcció general competent en matèria de política migratòria, per delegació de la vicepresidenta i consellera d'Igualtat i Polítiques Inclusives, d'acord amb el que s'estableix en la disposició addicional cinquena de la Llei 9/2022, de 30 de desembre, de pressupostos de la Generalitat per a l'exercici 2023.  
2. De conformitat amb el Decret 170/2020, de 30 d'octubre, del Consell, d'aprovació del reglament orgànic i funcional de la Vicepresidència i Conselleria d'Igualtat i Polítiques Inclusives, que atribueix a la Direcció General d'Igualtat en la Diversitat les competències en matèria de política migratòria, entre altres, es delega en la persona titular d'aquest centre directiu el pagament d'aquestes ajudes i se la faculta per a l'exercici de quants actes d'execució siguen necessaris per al compliment d'aquesta ordre i implantació de les seues previsions, inclosos encàrrecs de gestió a mitjans propis.  
3. La comprovació material del manteniment dels requisits per part de les persones beneficiàries durant tot el període de percepció de les ajudes es realitzarà mitjançant el corresponent pla de control, que serà aprovat per la Direcció General d'Igualtat en la Diversitat. D'acord amb allò disposat en l'article 169.3 de la Llei 1/2015, el pla de control establirà els tipus de control a efectuar, els criteris de selecció de la mostra i el percentatge mínim d'ajudes a controlar sobre l'import total pagat.  
  
  
Article 9. Resolució i notificació  
1. El termini màxim per a notificar la resolució del procediment serà de tres mesos, comptats a partir de l'endemà de la data d'entrada de la sol·licitud de l'ajuda en l'òrgan competent. Transcorregut el dit termini sense que s'haja notificat la resolució, la sol·licitud podrà entendre's desestimada, conformement amb el que s'indica en l'article 25.1 a) de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
2. La resolució contindrà les dades d'identificació de les persones beneficiàries de l'ajuda i indicarà expressament el nombre i l'importe de les mensualitats que corresponen per cadascuna d'elles. En el cas de les sol·licituds inadmeses o desestimades s'haurà d'indicar expressament el motiu d'això.  
3. La resolució serà notificada de manera individual a les persones sol·licitants, conformement amb el que s'estableix en els articles 40 i 41 de la Llei 39/2015, d'1 d'octubre, ometent les dades que corresponguen a persones alienes a la seua sol·licitud.  
  
Article 10. Publicitat  
1. La informació sobre les ajudes concedides es remetrà a la Base de Dades Nacional de Subvencions, en els termes establits en l'article 20 de la Llei 38/2003, de 17 de novembre.  
2. No obstant això, en atenció a la naturalesa d'aquestes ajudes i en virtut del que es disposa en l'article 20.8.b de la Llei 38/2003, de 17 de novembre, no serà necessària la publicació de les ajudes concedides, per considerar que pot ser contrària a la intimitat personal i familiar de les persones beneficiàries, d'acord amb el que s'estableix en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge.  
  
Article 11. Recursos  
1. La resolució dictada posarà fi a la via administrativa, de conformitat amb el que es disposa en l'article 114 de la Llei 39/2015, d'1 d'octubre, per la qual cosa, contra aquesta, es podrà interposar recurs potestatiu de reposició davant el mateix òrgan que les va dictar, de conformitat amb els articles 123 i 124 de la Llei 39/2015, d'1 d'octubre, en el termini d'un mes comptat a partir de l'endemà de la notificació.  
2. Així mateix, podrà interposar-se directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació, de conformitat amb els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. No obstant això, si s'interposa el recurs de reposició, no es podrà interposar recurs contenciós administratiu fins que siga resolt expressament o s'haja produït la desestimació presumpta del recurs de reposició interposat.  
  
  
Article 12. Compatibilitat amb altres ajudes o subvencions  
1. La present ajuda és compatible amb altres subvencions, ajudes, ingressos o recursos per a la mateixa finalitat, procedents de qualssevol administracions públiques o ens públics o privats, nacionals, de la Unió Europea o d'organismes internacionals.  
2. Aquesta ajuda és incompatible amb la percepció, per part de les persones beneficiàries, dels recursos, actuacions i serveis que es proporcionen a través de l'itinerari del sistema d'acolliment de protecció internacional, regulat en el Reial decret 220/2022, de 29 de març, així com de la condició de persona usuària dels dispositius d'acolliment disposats per la Generalitat Valenciana o per alguna de les entitats locals de l'àmbit territorial de la Comunitat Valenciana.  
  
Article 13. Reintegrament  
S'exigirà el reintegrament de les quantitats percebudes indegudament, amb l'interés de demora corresponent des del moment del pagament, en els casos en què es demostre que les persones no compleixen tots els requisits establits en l'article 3 d'aquestes bases reguladores, en els termes previstos en el títol II de la Llei 38/2003, de 17 de novembre, així com en el títol III del Reglament de la Llei general de subvencions i conformement amb el que es disposa en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 14. Responsabilitat i règim sancionador  
Les possibles infraccions que pogueren cometre's per les persones beneficiàries de l'ajuda es graduaran i sancionaran d'acord amb el que s'estableix en el títol IV de la Llei 38/2003, de 17 de novembre, i en el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 15. Protecció de dades de caràcter personal  
La gestió de les ajudes previstes en les presents bases comporta el tractament de dades de caràcter personal, i per això caldrà complir les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
Per això, s'informa les persones sol·licitants del següent:  
1. Identitat de la persona responsable del tractament: la Vicepresidència i Conselleria d'Igualtat i Polítiques Inclusives.  
2. Finalitat del tractament: atendre la sol·licitud presentada conformement amb el que s'estableix en les bases reguladores, en la Llei 38/2003, de 17 de novembre, general de subvencions i en la seua normativa de desplegament i supletòriament en la Llei 39/2015, d'1 d'octubre, del procediment administratiu comú de les administracions públiques (vegeu Registre de les Activitats del Tractament).  
3. Origen de les dades.  
Les dades personals recollits procedeixen de les sol·licituds presentades per la persona interessada o el seu representant.  
4. Registre d'Activitats de Tractament.  
Inserir l'enllaç al RAT.  
5. Drets de les persones sol·licitants.  
a) Drets de les persones interessades.  
Les persones interessades tenen dret a sol·licitar l'accés a les seues dades personals, la rectificació o supressió d'aquests, la limitació del seu tractament o a oposar-se a aquest. Per a exercitar aquests drets haurà de presentar un escrit davant la Sotssecretaria de la Vicepresidència i Conselleria d'Igualtat i Polítiques Inclusives. Haurà d'especificar quins d'aquests drets sol·licita siga satisfet i, si no autoritza l'obtenció de dades d'identitat de la persona sol·licitant o, si escau, de qui exercisca com a representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través del següent enllaç:  
  
https://www.gva.es/va/inicio/procedimientos'id\_proc=19528  
b) Reclamació davant l'Agència Espanyola de Protecció de Dades.  
Si les persones interessades entenen que s'han vist perjudicades pel tractament de les seues dades o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/   
6. Delegació de protecció de dades.  
En tot cas, les persones sol·licitants podran contactar amb la Delegació de Protecció de Dades de la Generalitat Valenciana a través de:  
Adreça electrònica: qsm@kkz.fp   
Adreça postal: Passeig de l'Albereda, 16 - 46523 València  
7. Més informació de protecció de dades.  
https://www.gva.es/downloads/publicados/PR/TEXTO\_INFORMACION\_ADICIONAL\_V.pdf  
  
Article 16. Efectes  
La present ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra la present ordre, que no té caràcter de disposició general i exhaureix la via administrativa, es podrà interposar potestativament un recurs de reposició davant la vicepresidenta del Consell i consellera d'Igualtat i Polítiques Inclusives en el termini d'un mes, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé podrà interposar-se directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa; tot això sense perjudici que puga interposar-se qualsevol altre que s'estime pertinent.  
  
València, 13 de març de 2023.  
  
La vicepresidenta del Consell i  
consellera d'Igualtat i Polítiques Inclusives,  
Aitana Mas Mas